text: Fjernvarmeværk ændrer planer for boringer i sommerhusområde
  03 juli 2016 kl. 11.38
  Sommerhusejere har klaget over larmende vandboringer midt i højsæsonen. Nu ændrer Broager Fjernvarmeværk planen for boringerne.
  Som TV SYD fortalte lørdag i sidste uge, så er ejere og udlejere i et sommerhusområde i Vemmingbund ved Broager godt trætte af larmen fra store boremaskiner.
  Peer Allan Monger, Bestyrelsesformand, Broager Fjernvarmeværk: "Vi har studeret vores terminsplan meget nøje, hvilket i samarbejde med brøndborefirmaet har medført, at vi kan reducere den beskrevne ulempe."
  Samtidig er tidspunktet ifølge sommerhusejerne meget uheldigt, fordi det giver problemer og klager i forbindelse med udlejningen af husene. Højsæsonen er netop gået i gang.
  Det fik Bent Kristensen til at sende en skriftlig klage til Broager Fjernvarmeværk, som står bag boringerne.
  Mange ejere og udlejere i området er utilfredse, og det har nu fået Broager Fjernvarmeværk til at ændre planerne.
  - Vi har studeret vores terminsplan meget nøje, hvilket i samarbejde med brøndborefirmaet har medført, at vi kan reducere den beskrevne ulempe, skriver bestyrelsesformand Peer Allan Monger i en mail til Bent Kristensen, og fortsætter:
  - Boringen i Vemmingbund vil være færdiggjort i denne uge 26, hvorefter maskinen i næste uge kun vil udføre sætning af filterrør i borehullet. Maskinen vil være fjernet fra arealet senest fredag i næste uge 27. Boringsarbejdet vil være stoppet i perioden uge 28-29-30.
  Bent Kristensen er glad for, at fjernvarmeværket nu ændrer planerne.
  - Det er fint, at de gør noget. Lad os nu se. Jeg er tilfreds indtil videre - og forholdsvis rolig i forhold til mine lejere, siger Bent Kristensen til TV SYD.
  Ligeledes er der lagt en plan for den anden maskine i området.
  - Den anden maskine vil blive flyttet til boring af den fjerde og sidste indvindingsboring for boring i uge 31 og 32 i området hvor den allerede er placeret, og vil først i uge 33 blive flyttet til Vemmingbundområdet. Maskinen vil så vidt muligt blive drejet rundt så motorstøjen vil være mindst i den ende, der støder op imod bebyggelsen, skriver Peer Allan Monger.
  Bent Kristensen synes dog fortsat ikke, at planlægningen af boringerne er i orden.
  - Fredag er de væk fra os. Måske fordi, jeg er den, der har råbt højst i området. Men så går det bare ud over resten af naboerne. Det er stadig ikke i orden. Det er fint, at de gør det. Men jeg er meget modstander af måden, slutter Bent Kristensen.
  